b'\n_START_ARTICLE_\nKollision mellem rangertr\xc3\xa6k og regionaltog. N\xc3\xa6stved\n_START_PARAGRAPH_\nKollision mellem rangertr\xc3\xa6k og regionaltog. N\xc3\xa6stved. 18. januar 1993_NEWLINE_Under rangering p\xc3\xa5 N\xc3\xa6stved station p\xc3\xa5k\xc3\xb8rte et rangerende godstog en sporstopper i sydenden af stationen omkring kl. 05.40. Da k\xc3\xb8rslen fortsatte afsporedes og v\xc3\xa6ltede en r\xc3\xa6kke af de bageste vogne ud over hovedsporene. Her blev de ramt af et sydfra indk\xc3\xb8rende regionaltog med ca. 100 km/t. De 4 forreste vogne \xe2\x80\x93 herunder styrevognen \xe2\x80\x93 afsporedes._NEWLINE_Rangertr\xc3\xa6kket bestod af 9 tomme, \xc3\xa5bne godsvogne \xe2\x80\x93 fladvogne \xe2\x80\x93 der blev skubbet af et My-lokomotiv. Rangerlederen var placeret p\xc3\xa5 en af de forreste vogne i k\xc3\xb8reretningen og havde kontakt med lokomotivf\xc3\xb8reren via radio med kontroltone._NEWLINE_Blandt andet fordi rangerlederen omkom ved kollisionen, var det ikke muligt at fastsl\xc3\xa5 ulykkes\xc3\xa5rsagen med sikkerhed. Det kunne dog konstateres, at rangerlederens kontakt med lokomotivf\xc3\xb8reren foregik med radio der ikke kunne udsende den kr\xc3\xa6vede kontroltone og derfor ikke m\xc3\xa5tte anvendes til rangering, samt at belysningen over rangeromr\xc3\xa5det var defekt._NEWLINE_Ved kollisionen omkom en passager i regionaltoget og rangertr\xc3\xa6kkets rangerleder. Ni personer blev kv\xc3\xa6stet, heraf to alvorligt.'